ኣብ ኣዲስ ኣበባ ኣሸሓት ተጋሩን ኤርትራውያንን ኣባላት 'ወያነን' 'ሻዕብያን' ተባሂሎም እናተሃደኑ ይእሰሩ ምንባሮም ይዝክር። ኪሮስ ኣለማዮሁ'ውን ኣየምለጠን። ንካልኣይ ጊዜ ኣብ ኣዲስ ኣበባ ምስ ሃገሩ ተዳጒኑ። 'ሃገረይ ዝበለ ተዘኪሩ ይነብር' የማነ ባርያ እቲ ኮኾብ ድምጻዊ ኣብ 11 ዓመት ዕረፍቱ ምንጪ ስእሊ, ኪሮስ "ኣወዓዕላና ምስቶም ኣምሓርኛ ተዛረብቲ ስለዝነበረ እዮም ንዓና ዘይኣሰሩና ምበር ዝተረፈ ትግራዋይ ኣይነበረን" እንተኾነ፡ እቶም ኣብያተ ማእሰርቲ ንካልኦት'ምበር፡ ንኪሮስ ኣብያተ ትምህርቲ እዮም ነይሮም ይብል ኪሮስ ሃይለስላሰ። እታ ፈለማ ምስ ህዝቢ ዘላለየቶ ካሴት "ኣንጎዓይ ፍስስ" ኣብዚ ቤት ማእሰርቲ ኾይኑ እዩ ዳርጋ ወዲኡዋ። "ውነይ ክምስ፤ ኣንጉዐይ ፍስስ ልሳነይ ልጉም፤ ስነይ ክምስ" እናበለ፡ በቲ መረዋሕ ድምጹ ካብ ልቡ ቅንዝው ክብል ዝሰምዐ፤ በቲ ስርዓት ሰንሰን ዝበለ ህዝቢ ድማ መተንፈሲ ረኸበ። መብዛሕተኦም ዜማታት ኪሮስ ኣብ ዝኾነ ሓቃዊ ዛንታ ተደሪኾም ከምዝተሰርሑ እዩ ዝእመን። ብፍላይ ግን፡ ኣብዛ ካብ ቤት ማእሰርቲ ምስ ወጽአ ዝሰርሓ ታሪኻዊት ካሴት፡ ሓንቲ መሕዘኒት ደርፊ ኣላ። "ዝፈትዋ ቆልዓ ከይመነኹዋ፣ ካብ ቤት ምሕፃነይ ተፈለኹዋ" እዚ ዛንታ፡ ዛንታ ሓደ ትግራዋይ እዩ። ምስተመርዐወ ኣብ ሳልሳይ መዓልቱ ተኣሲሩ ምስመጸ፡ ኣብ ቤት ማእሰርቲ ንኪሮስ ኣውጊዕዎ። እቲ መርዓዊ፡ ሽዑ ተረሺኑ'ዩ። እታ መርዓት ድማ ጥንሲ ሒዛ ስለ ዝነበረት፡ ሓደ ምስ ወለደት "ደጊም ስብኣይ ኣየእትን" ኢላ ምሒላ ከምዝተረፈት ይዝንቶ። ኣብ ቤት ማእሰርቲ መቐለ ተጋዳላይ ብርሃኑ ኣባዲ ንኪሮስ ዝፈልጦ፡ ኣብ ኲሓ ኣብ ወፍሪ 'እድገት በህብረት' እዩ። ብኣቆጻጽራ ኢትዮጵያ፡ 1968 ዓ/ም። ኣብቲ ወፍሪ ክራር እናተጻወተ ብሄራዊ ስምዒቶም የለዓዕሎ ከምዝነበረ ነጊሩና። እንተኾነ፡ ጸኒሖም ኣብ መቐለ ቤት ማእሰርቲ 'ቀይሕ ራዕዲ' ምስተራኸቡ እዮም ዝያዳ ተላልዮም። ብርሃኑ ኣባዲ፡ "ኪሮስ ብጣዕሚ ተሳቕዩ እየ ረኺበዮ። እቲ ሓይከማ ኣፉ ሰንጢቑዎ ነይሩ። ቁስሉ ገና ከይደረቐ ኢና ተራኺብና" ክብል ነቲ እዋን ብሓዘን ይዝክሮ። ሸሞንተ ቁጽሪ ዝበሃል መግረፍቲ፡ ምእንቲ ድምጺ ከየስምዑ ኢዶምን እግሮምን ተኣሲሮም፡ ሓይከማ ዝበሃል ከም ልጓም ዝዓይነቱ፡ ኣብ ኣፎም የእትውሎም ከምዝነበሩ ይዝክር። ብሰንኪ እዚ ድማ ብዙሓት ኣካሎም ጎዲሎ ኮይኖም ተሪፎም። ነዚ ወድ'ዚ ድማ ይኸውን "ዋይ!
